Diari Oficial de la Generalitat Valenciana


Sumari del DOGV 4776, del 16-06-2004 (2004/6169)

DECRET 97/2004, d'11 de juny, del Consell de la Generalitat, pel qual es crea la Comissió de Codificació Civil Valenciana.
--------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2004/06/11/97/dof/vci/html**

### Dades del document

Número de DOGV
:   4776

Data del DOGV
:   16-06-2004

Secció del DOGV
:   I. DISPOSICIONS GENERALS

Número del document
:   2004/6169


Data del document
:   11-06-2004

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Comissió de Codificació Civil Valenciana
    * legislació
    * reglament intern

DECRET 97/2004, d'11 de juny, del Consell de la Generalitat, pel qual es crea la Comissió de Codificació Civil Valenciana. [2004/6169]
  
Un dels trets fonamentals que atorguen substantivitat al poble valencià és l'existència d'un Dret Civil propi, conformat tant per normes consuetudinàries com per normes escrites, que li permeten regir-se en alguns aspectes de l'àmbit juridicoprivat per normes específicament valencianes.
  
Per mitjà del Decret 30/2002, de 26 de febrer, del Consell de la Generalitat, es va crear l'Observatori de Dret Civil Valencià com un fòrum representatiu en què, amb participació de la Generalitat i de diferents organismes i entitats, es debateren les qüestions referents al Dret Civil Valencià i s'elevaren propostes en este sentit, i ha arribat el moment per a la creació d'una Comissió de Codificació Civil Valenciana que, amb l'assistència de l'Observatori, s'encarregue d'elaborar i presentar al Consell de la Generalitat els avantprojectes de Llei en matèria de Dret Civil Valencià.
  
La Constitució Espanyola i l'Estatut d'Autonomia de la Comunitat Valenciana exigixen la reintegració, no sols institucional, ja portada a terme, sinó també de la competència legislativa civil del que fóra Regne de València amb legitimitat d'origen en ells mateixos i amb contingut definit per la nostra història i harmonitzat amb estos.
  
Assumida per la Generalitat l'exclusiva competència legislativa respecte al Dret Civil Valencià per l'article 31.2 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol; transferida tal competència per la Llei Orgànica 12/1982, de 10 d'agost; i, finalment, confirmada la plena assumpció estatutària de tal competència i la correlativa capacitat de la Generalitat per al seu exercici per la Llei Orgànica 5/1994, de 24 de març, no hi ha cap dubte sobre l'exclusiva competència de la Generalitat per a legislar en matèria de Dret Civil Valencià, i conservar-lo, modificar-lo i desenvolupar-lo.
  
L'Estatut d'Autonomia de la Comunitat Valenciana i les Lleis Orgàniques 12/1982 i 5/1994 atribuïxen, transferixen i reconeixen la competència legislativa en matèria de Dret Civil Valencià en la Generalitat, i, per tant, hi ha una actualització estatutària de la competència dins del marc constitucional i transferència, primer, i reconeixement, després, per l'Estat.
  
I, en definitiva, el poble valencià, com ha demostrat el treball portat a terme per l'Observatori Permanent de Dret Civil, ha exercitat efectivament eixe dret o eixa competència per l'única via possible, després de l'abolició portada a terme pel Decret de 29 de juny de 1707, que és la via consuetudinària, que encara donant lloc a costums dins de l'àmbit d'un Ordenament de Dret Civil Comú i, per això, reconegudes en la seua transcendència jurídica per este, i és per això dubtosament Dret Civil Foral Valencià consuetudinari, no deixa d'exterioritzar l'exercici efectiu d'eixa competència pel poble valencià amb tot el pes juridicopolític que este té segons l'article 1 de l'Estatut d'Autonomia de la Comunitat Valenciana.
  
El territori foral, conegut històricament com a Regne de València, va tindre competència legislativa en matèries que van conformar el que hui cabria nomenar, sense cap heterodòxia metodòlogica, Dret Civil Foral Valencià.
  
L'exercici de la competència legislativa de la Generalitat en matèria de Dret Civil tindria com a àmbit objectiu el delimitat positivament pel que van ser les matèries incloses en el Dret Civil Foral de l'històric Regne de València, degudament actualitzades i filtrades a través dels valors i principis constitucionals i estatutaris, i el delimitat negativament per les que són, en tot cas, respecte de la legislació civil, matèries reservades a la competència de l'Estat per l'article 149.1.8a de la Constitució Espanyola.
  
Per tant, a proposta del conseller de Justícia i Administracions Públiques i després de la deliberació del Consell de la Generalitat, en la reunió del dia 11 de juny de 2004,
  
DECRETE
  
Article 1. Creació de la Comissió de Codificació Civil Valenciana
  
Es crea la Comissió de Codificació Civil Valenciana, la regulació de la qual s'inserix com a annex I a la present disposició.
  
Article 2. Modificació del Decret 30/2002, de 26 de febrer, del Consell de la Generalitat, pel qual es va crear l'Observatori de Dret Civil Valencià
  
1. Es modifica l'article 1 de l'annex del Decret 30/2002, de 26 de febrer, del Consell de la Generalitat, que queda redactat en els següents termes:
  
?Article 1. Naturalesa
  
L'Observatori de Dret Civil Valencià té la naturalesa d'òrgan assessor de la Comissió de Codificació Civil Valenciana, adscrit a la conselleria competent en matèria de justícia?.
  
2. Es modifica l'article 2 de l'annex del Decret 30/2002, de 26 de febrer, del Consell de la Generalitat, que queda redactat en els següents termes:
  
?Article 2. Funcions
  
L'Observatori de Dret Civil tindrà les següents funcions:
  
a) Fomentar i impulsar projectes d'investigació sobre l'actualització, modificació i desenvolupament del Dret Civil Valencià.
  
b) Realitzar i actualitzar un inventari d'usos i costums vigents en l'àmbit del Dret Civil Valencià, amb especial atenció a les seues particularitats territorials.
  
c) Sensibilitzar els ciutadans de la Comunitat Valenciana en la recuperació i conservació dels costums propis en l'àmbit de les relacions juridicoprivades.
  
d) Promoure iniciatives de divulgació a la Comunitat Valenciana de les institucions de Dret Civil propi.
  
e) Promoure i estimular la participació dels ciutadans i de les institucions en la conformació del Dret Civil Valencià.
  
f) Difondre estudis sobre Dret Civil Valencià.
  
g) Informar els projectes normatius que incidisquen en l'àmbit del Dret Civil propi.
  
h) Qualssevol altres funcions relacionades amb les anteriors o que li siguen encomanades?.
  
DISPOSICIONS FINALS
  
Primera. Constitució de la Comissió de Codificació Civil Valenciana
  
La Comissió de Codificació Civil Valenciana es constituirà en el termini de dos mesos següents a l'entrada en vigor del present decret. La convocatòria per a la sessió constitutiva la realitzarà el conseller de Justícia i Administracions Públiques.
  
Segona. Normes de desenvolupament
  
Queda facultat el conseller de Justícia i Administracions Públiques per a dictar les disposicions necessàries per al desenvolupament i aplicació del present decret.
  
Tercera. Entrada en vigor
  
El present Decret entrarà en vigor el mateix dia de la seua publicació en el Diari Oficial de la Generalitat Valenciana.
  
Alacant, 11 de juny de 2004
  
El president de la Generalitat,
  
FRANCISCO CAMPS ORTIZ
  
El conseller de Justícia i Administracions Públiques,
  
VÍCTOR CAMPOS GUINOT
  
ANNEX I
  
Comissió de Codificació Civil Valenciana: Regulació
  
Article 1. Naturalesa i funcions
  
La Comissió de Codificació Civil Valenciana té la naturalesa d'òrgan col·legiat, adscrit a la conselleria competent en matèria de justícia, la funció de la qual serà l'elaboració de propostes de creació, modificació i desenvolupament de disposicions normatives relacionades amb el Dret Civil Valencià, i l'Observatori de Dret Civil Valencià actuarà com a òrgan consultiu de la referida Comissió.
  
Article 2. Composició
  
1. La Comissió de Codificació Civil Valenciana estarà composta per:
  
- Un president, que serà el titular de la conselleria competent en matèria de justícia.
  
- Un vicepresident primer, que serà el titular de la secretaria autonòmica competent en matèria de justícia.
  
- Un vicepresident segon, que serà el titular de la secretaria autonòmica competent en matèria de política institucional.
  
- I un total de 13 vocals, nomenats pel president, i actuarà un d'ells com a secretari i un altre com a coordinador de les comissions de treball que es puguen constituir.
  
2. Podrà acordar-se l'assistència a les sessions de la Comissió, en qualitat d'experts, amb veu però sense vot, de juristes i historiadors de reconegut prestigi o especialistes en assumptes d'Estat i autonòmics, així com de qualsevol altre expert designat a l'efecte pel president.
  
3. El mandat dels membres de la Comissió serà de quatre anys, i podrà ser renovat l'esmentat nomenament per períodes d'igual duració.
  
Article 3. De la presidència de la Comissió
  
El president de la Comissió de Codificació Civil Valenciana té la seua representació i li corresponen les següents funcions:
  
- Acordar la convocatòria de les sessions i fixar l'orde del dia que corresponga.
  
- Presidir les sessions que se celebren i moderar el desenvolupament dels debats.
  
- Visar les actes i els certificats dels acords adoptats per la Comissió.
  
- Dirimir, amb el seu vot de qualitat, els empats que pogueren produir-se en l'adopció d'acords.
  
- Adoptar les mesures necessàries per a l'adequat funcionament de la Comissió.
  
- I quantes altres siguen inherents al seu càrrec, o se li atribuïsquen per disposició legal o reglamentària.
  
Article 4. De la vicepresidència
  
Al vicepresident correspon assistir el president en l'exercici de les seues funcions i substituir-lo, en cas d'absència, vacant o malaltia.
  
Article 5. De la secretaria
  
Al secretari correspon:
  
- Assistir a les reunions.
  
- Realitzar les convocatòries de les sessions, prèvia orde de la Presidència.
  
- Preparar i distribuir la documentació necessària per a les deliberacions.
  
- Redactar i autoritzar les actes de les sessions.
  
- Expedir certificats d'actes, acords i informes, amb el vistiplau del president.
  
- I quantes siguen inherents al seu càrrec de secretari.
  
Article 6. Funcionament
  
1. La Comissió de Codificació Civil Valenciana es reunirà, amb caràcter ordinari, dos vegades al mes i, amb caràcter extraordinari, quan la convoque el president, a iniciativa pròpia o a sol·licitud, d'almenys, un terç dels seus membres.
  
2. La Comissió aprovarà el seu Reglament d'Organització i Règim de Funcionament, i es regirà, a més, pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El suport administratiu i tècnic que necessite la Comissió per al degut exercici de les seues funcions serà prestat per la conselleria amb competències en matèria de justícia.
  
Article 7. Comissions de Treball
  
Per a la realització de les seues funcions, la Comissió de Codificació Civil Valenciana podrà establir les comissions de Treball que estime oportunes.
  
Article 8. Indemnitzacions
  
Els membres de la Comissió de Codificació Civil Valenciana tindran dret a les indemnitzacions que es detallen en l'annex II.
  
ANNEX II
  
Indemnitzacions
  
- ASSISTÈNCIES
  
Secretari 300,50 euros
  
Vocals 150,25 euros
  
- QUILOMETRATGE 0,16 euros/km
  
- HOSTALATGE 55 euros/dia
  
- RESTAURACIÓ 37 euros/dia


Còpia Permalink ELI